༄༅། ། ས་སྐྱ་པཎ་ཆེན་གྱིས་མཛད་པའི་པྲ་ཁྲིད་ཁྲ་བོ་དང་། ཟུར་རྒྱན་ཉམས་ཀྱྀ་མེ་ལོང་དང་། གཉེར་ལྟག་གཉའ་སྟོང་གཟིགས་ཀྱིས་བསྟན་པའི་རིན་ཆེན་ཟུང་དྲུག་བཞུགས་སོ། །
༄༅། ། ན་མོ་གུ་རུ། ཀུན་ལ་འཇུག་པའི་པྲ་ཁྲིད་ཁྲ་བོ་ཞེས་བྱ་བ། གཟེར་བུ་ཆུང་ཉི་ཤུ་རྩ་ལྔའི་ཟུར་རྒྱན་དང་བཅས་པ། དམར་བྱང་ཐོར་བུ་ཁྲིགས་ཀྱི་མེ་ལོང་། དྲི་མ་དང་བྲལ་བའི་མཁས་པ་ཆེན་པོ་རྣམས་ལ་ཕྱག་འཚལ་ལོ། ། འདིར་རིགས་དང་། བློ་དང་། བག་ཡོད་དང་ལྡན་པའི་སྐྱེས་བུ་གང་དང་གང་དག་གིས། རང་གི་རྒྱུད་ལ་ཡོན་ཏན་གྱི་ཚོགས་འཕེལ་ཞིང་༑ ཉེས་སྐྱོན་དྲི་མ་དག་པར་འདོད་པས། རིག་པ་ལྔ་བཅུ་རྩ་བཞིའི་དོན་ཤེས་པར་བྱ་སྟེ། དེ་ཡང་གཞི་ལ་གནས་པར་བྱ་བའི་རིག་པ་བཅོ་བརྒྱད། ལམ་དུ་འཁྱེར་བའི་རིག་པ་བཅོ་བརྒྱད། འབྲས་བུ་འབྱུང་བའི་རིག་པ་བཅོ་བརྒྱད་དོ། ། དང་པོ་ནི། རང་ལ་གཅེས་པ་དྲུགགཞན་ལ་གཅེས་པ་དྲུགགཉིས་ཀ་ལ་གཅེས་པ་དྲུག་གོ། དང་པོ་རང་ལ་གཅེས་པ་དྲུག་ནི། གཞུང་ཚུགས་ལྟར་ཐུབ། བཀན་ན་མཁྲང་། བསྟུན་ན་མཉེན། འགྲོགས་ན་བརླིང་། བྱེད་ན་ཡང་། བསྒྱུར་ན་ལྕི་བའོ། ། གཞན་ལ་གཅེས་པ་དྲུག་ནི། ཤ་ཚ། གཉེན་འཁུར། ཟུར་ཆུང་། ཡུས་ལ་མི་ལེན། བརྟེན་ན་བདེ། འགྲས་ན་གཏུམ་པའོ། ། གཉིས་ཀ་ལ་གཅེས་པ་དྲུག་ནི། ཕོ་ཚོད་ཆེ། གནག་ལ་ལེན། རྫུ་ཁོག་ཆེ། མཐར་ཕྱིན། ངན་གྲོས་ཁེགས། བཟང་གྲོས་བསྐུལ་བའོ། ། གཉིས་པ་ལམ་དུ་འཁྱེར་བའི་རིག་པ་བཅོ་བརྒྱད་ནི། ལེགས་ཀྱང་སྤང་བར་བྱ་བ་དྲུགཉེས་ཀྱང་བླང་བར་བྱ་བ་དྲུགརང་སར་བཞག་པ་དྲུག་གོ། དང་པོ་དྲུག་ནི་མ་བཅོལ་བའི་གཉེར། མི་ཐེག་པའི་ཁུར། མི་འགྲུབ་པའི་ཁས་ལེན། ཚུལ་མ་ཡིན་པའི་སྤྱོད་པ། དྲི་མར་གྱུར་པའི་བྱ་བྱེད། རང་ཆེ་བསྒྲུབ་པའི་ཞེ་བཞག་གོ། ཉེས་ཀྱང་བླང་བར་བྱ་བ་དྲུག་ནི། བླ་མའི་གསུང་༑ བདེ་གཤེགས་ཀྱི་བཀའ། མཆེད་གྲོགས་ཀྱི་མཆིད། མཁས་པའི་གཏམ། ཤ་ཚའི་གྲོས། ལུགས་ལ་བརྟེན་པའི་ལས་སོ། ། རང་སར་བཞག་པ་དྲུག་ནི། གཞན་གྱི་སྐྱོན་མི་གླེང་རང་སར་བཞགབཅོས་ཀྱང་ཉན་དུ་མི་འདོད་པའི་གྲོས་རང་སར་བཞགཤེས་གསར་མཆོག་ཏུ་བཀལ་བའི་གྲོས་རང་སར་བཞགཁེ་ཉེན་གཞན་ལ་ཐུག་པའི་གྲོས་རང་སར་བཞགསྨན་པ་ཆེ་འགྲན་བྱེད་པའི་གྲོས་རང་སར་བཞགདུས་མིན་རྩིང་སྤྱོད་བྱེད་པའི་མི་རང་སར་བཞག་གོ། གསུམ་པ་འབྲས་བུ་འབྱུང་བའི་རིག་པ་བཅོ་བརྒྱད་ནི། མ་སྤངས་ན་ལོག་པའི་འབྲས་བུ་འབྱུང་བ་དྲུགསྤྱད་ན་བདེ་བའི་འབྲས་བུ་འབྱུང་བ་དྲུགཚུལ་བསྟུན་ན་བདེ་ལེགས་ཀྱི་འབྲས་བུ་འབྱུང་བ་དྲུག་གོ། དང་པོ་དྲུག་ནི། བསམ་པ་ངན་པ་མ་སྤངས་ན་ལོག་པའི་འབྲས་བུ་འབྱུང་། གྲོགས་ངན་པ་མ་སྤངས་ན་ལོག་པའི་འབྲས་བུ་འབྱུང་། སྦྱོར་བ་ངན་པ་མ་བཤོལ་ན་ལོག་པའི་འབྲས་བུ་འབྱུང་། གདུག་རྩུབ་དང་རྩིང་ཆོས་ལ་དགའ་ན་ལོག་པའི་འབྲས་བུ་འབྱུང་། ཡང་དག་པའི་དོན་ལ་ཐེ་ཚོམ་ཟ་བའམ་རྒྱབ་ཀྱིས་ཕྱོགས་ན་ལོག་པའི་འབྲས་བུ་འབྱུང་། སྡིག་པའི་གྲོགས་པོས་ཟིན་ན་ལོག་པའི་འབྲས་བུ་འབྱུང་ངེས་སོ། ། སྤྱད་ན་བདེ་བའི་འབྲས་བུ་(འབྱུང་བ་)དྲུག་ནི། བཀའ་བཞིན་སྤྱད་ན་བདེ་བའི་འབྲས་བུ་འབྱུང་། གཞུང་བཞིན་བསྒྲུབས་ན་བདེ་བའི་འབྲས་བུ་འབྱུང་། གཡོ་སྒྱུ་དང་བྲལ་ན་བདེ་བའི་འབྲས་བུ་འབྱུང་། ཚུལ་འཆོས་བསྐྱུར་ན་བདེ་བའི་འབྲས་བུ་འབྱུང་། མངོན་ཞེན་ཐོངས་ན་བདེ་བའི་འབྲས་བུ་འབྱུང་སྐད། (འདིའི་ནང་ནས་གཅིག་ཆད་འདུག)ཚུལ་བསྟུན་ན་གནས་སྐབས་ཀྱི་བདེ་ལེགས་འབྱུང་བ་དྲུག་ནི། མཁས་པ་དང་ཚུལ་བསྟུན་ན་ཡོན་ཏན་གྱི་རྡུལ་འགོས༑ བཙུན་པ་དང་ཚུལ་བསྟུན་ན་བག་མེད་ཀྱི་དྲི་མ་འདགམཛངས་པ་དང་ཚུལ་བསྟུན་ན་ལེགས་ཉེས་ཀྱི་འཕྲག་སོ་ལ་བརྒལ། དྲིན་ཅན་དང་ཚུལ་བསྟུན་ན་ཕྱིས་ནས་རང་དྲིན། དད་ལྡན་དང་ཚུལ་བསྟུན་ན་བསོད་ནམས་ཀྱི་ལས་སོགབློ་ལྡན་དང་ཚུལ་བསྟུན་ན་རིག་པའི་སྣ་ཁ་སྐྱེའོ། ། ། །༈གཟེར་བུ་ཆུང་ཉི་ཤུ་རྩ་ལྔའི་ཟུར་རྒྱན་ནི། ཐུན་མོང་གི་གཟེར་བཅུ༑ ཐུན་མོང་མ་ཡིན་པའི་གཟེར་བཅུ། ཁྱད་པར་གྱི་གཟེར་ལྔའོ། ། ཐུན་མོང་གི་གཟེར་བཅུ་ལ། རང་མགོ་ཐོན་པའི་གཟེར་ལྔ། ཉམས་པར་འགྱུར་བའི་གཟེར་ལྔའོ། ། རང་མགོ་ཐོན་པའི་གཟེར་ལྔ་ནི། སྔར་གྱི་མཛའ་བཤེས་སུན་མ་ཕྱུང་པ། རང་གཞུང་ལ་འགྱུར་ལྡོག་མེད་པ། ཡ་རབས་ཀྱི་ཐུགས་མ་བྲད་པ། མ་རབས་རས་སུ་མ་ཆད་པ། གནས་སྐབས་ཀྱི་གྲོས་ལ་འདོར་ལེན་ཤེས་པའོ། ། ཉམས་པར་འགྱུར་བའི་གཟེར་ལྔ་ནི། རང་གི་ཆེ་བཟང་འབའ་ཞིག་བསྒྲུབ། གཞན་རས་སུ་བཅད་ཅིང་མགོ་གནོན་པའི་བསམ་པ་དང་ལྡན་པ། གྲོས་མགོ་ཐབས་ལ་འཐེན་པ། གྲོས་གཞུག་རང་འདོད་དུ་བསྒྲུབ་པ། ཚུལ་དང་ཚུལ་མ་ཡིན་པ་མི་ཤེས་པའོ། ། ཀྱེ་ཧོ། དེས་ན༑ རྣམ་སྨིན་གྱིས་མ་གོས་ན་འཇིགས་ཀྱི་མཆོགརང་བདུད་དུ་རང་མ་བབས་ན་སྤྱང་པོའི་མཆོགཆོས་ཙམ་སེམས་ལ་རྫོགས་ན་གྲུང་པོའི་མཆོགཡོན་ཏན་རང་ལ་ཤར་ན་གཏེར་གྱི་མཆོགའགྲོགས་རྒུའི་ཐུགས་སུ་བྱོན་ན་གྲོགས་ཀྱི་ཕུལ་ལོ། ། ཀྱེ་ཧོ། ངེས་པར་དགོངས་ཤིག་རིགས་ཀྱི་བུ། ཚེ་འདི་དོན་འདུན་དང་ཕུགས་ནས་མ་བྲལ་ན་རིན་པོ་ཆེའི་གཏེར་ལ་སྤྱོད་ཀྱང་བདེ་སྐྱིད་ཡོད་རེ་སྐན། རང་སེམས་ང་བདག་གི་མདུད་པ་མ་བྲལ་ན། སུམ་ཅུ་རྩ་གསུམ་དུ་སྐྱེས་ཀྱང་བདེ་སྐྱིད་ཡོད་རེ་སྐན། རང་ལ་བླ་མའི་བྱིན་རླབས་མ་ཞུགས་ན་བདེ་སྐྱིད་སྙན་གསུམ་འཛོམས་ཀྱང་བདེ་ལེགས་ཡོད་རེ་སྐན། ངེས་པར་དམ་ཚིག་ཉམས་ན་དགའ་བའི་ཚལ་ལ་སྤྱོད་ཀྱང་བདེ་སྐྱིད་ཡོད་རེ་སྐན། ཀྱེ་ཧོ། ཚེ་འདི་རབ་ཏུ་མི་བརྟན་གློག་བཞིན་མྱུར་དུ་ལས་དབང་འགྲོ༑ ༑བདག་གི་མིང་ཡང་མི་གནས་དེ་ཚེ་འབྱོར་པའི་འཚོ་བས་ཅི་བགྱིར་མཆིས༑ ༑བདག་ནི་ཆུ་སྲིན་ཁར་ཚུད་ཐར་པའི་རང་སྟོབས་མ་མཆིས་ཡ་ངར་ལྟུང་། ། དེ་ཚེ་འདྲེན་པའི་ལྕགས་ཀྱུས་སྙིང་ལ་ཟིན་པས་ཉེར་འཚོ་ཤོག། ཐུན་མོང་མ་ཡིན་པའི་གཟེར་བཅུ་ནི། བསམ་པ་ཐུན་མོང་མ་ཡིན་པ་ལྔ། སྤྱོད་པ་ཐུན་མོང་མ་ཡིན་པ་ལྔའོ། ། དང་པོ་ནི། ཚེ་འདི་ལ་བློ་མི་གཏོད། གྲོས་ཕུགས་བླ་མ་དང་དཀོན་མཆོག་མཁྱེན། ལུས་སྲོག་ཆོས་ཕྱོགས་སུ་བསྔོ༑ བསྐལ་པ་འཁྲུགས་ཀྱང་ལམ་ལོག་པ་ལ་མི་འགྲོ། སྲིད་གསུམ་གཡོས་ཀྱང་ཁུ་འཕྲིག་མི་སྐྱེ་བའོ། ། སྤྱོད་པ་ཐུན་མོང་མ་ཡིན་པ་ལྔ་ནི། དགེ་བར་འགྱུར་ན་སྡིག་ཀྱང་བྱེད། གཞན་དོན་དུ་འགྱུར་ན་རང་དོན་ཀྱང་བསྒྲུབ༑ ཡོན་ཏན་འཆར་ན་སྐྱོན་ལ་ཡང་སྤྱོད། སྐྱོན་གྱིས་གོས་ན་ཡོན་ཏན་ཡང་འགེགས་སོ། (འདིའི་ནང་ནས་གཅིག་ཆད། )ཁྱད་པར་གྱི་གནད་གཟེར་ལྔ་ནི། ལེགས་ལྡེང་པའི་གྲོས་ལ་བློ་མི་འགྱུར། བྱམས་ལྡེང་པའི་གྲོགས་པོ་སུན་མི་དབྱུང་༑ བསླུ་ལྡེང་པའི་གྲོས་ལ་བློ་མི་གཏོད། བདེ་ལྡེང་པའི་ཉམས་ལེན་ལེ་ལོར་མི་འཇོགགཙང་ལྡེང་པའི་རིག་པ་འཁྲུལ་པར་མི་བཞག་གོ། ཀྱེ་དེས་ན། རང་དམའ་མ་དབབ། རང་གཉའ་མ་བཅགརང་འཕུང་མ་བཤམ༑ རང་མགོ་མ་བསྐོར། རང་སྟབ་མ་དབུབ། སྤྱིར་སྨན་པ་མཁས་པ་ན་དང་མི་ན་བ་གཉིས་ཀ་ལ་ཕན། ཡུལ་མི་ཚོད་ཅན་དགྲ་དང་གཉེན་གཉིས་ཀ་ལ་གཅེས། གཞོན་ནུ་སྡུག་པ་ཕོ་དང་མོ་གཉིས་ཀ་ལ་མཛེས། དེ་བཞིན་དུ་ཆོས་པ་རབ་ཀྱིས་བདག་གཞན་གཉིས་ཀ་ལ་ཕན། འབྲིང་གིས་རང་ལ་ཕན་ལ་གཞན་ལ་མི་གནོད། ཐ་མས་རང་གཞན་ཐམས་ཅད་ལ་གནོད༑ དེ་ལྟ་བས་ན། བྱ་བ་གང་ཅི་བསྒྲུབ་ཀྱང་རུང་སྟེ། བསྟན་པ་སྤྱི་ལ་ཕན་པའམ། གང་ཟག་སྒོས་ལ་ཕན་པ་སྤྱད་པར་འོས་ཀྱི། དེ་ལྟ་མ་ཡིན་པའི་བྱ་བ། སྤྱད་པར་བྱ་བ་མ་ཡིན་ཞིང་། སྦྲུལ་དུག་ཅན་ས་ཕྱོགས་ནས་སྤོང་བ་ལྟར་བྱའོ། ། དེའི་ཕྱིར། དམར་བྱང་ཐོར་བུ་ཁྲིགས་ཀྱི་མེ་ལོང་དགོད་པར་བྱ་སྟེ། དེ་ཡང་གཅིག་གསུམ་གསུམ། གཉིས་གསུམ་དྲུགགསུམ་གསུམ་དགུ། བཞི་གསུམ་བཅུ་གཉིས། ལྔ་གསུམ་བཅོ་ལྔ། དྲུག་གསུམ་བཅོ་བརྒྱད། བདུན་གསུམ་ཉེར་གཅིགབརྒྱད་གསུམ་ཉེར་བཞི༑ དགུ་གསུམ་ཉེར་བདུན། བཅུ་གསུམ་སུམ་ཅུ་ཐམ་པ་སྟེ། སྡེ་བཅུ་ཡ་བ་བརྒྱ་དྲུག་ཅུ་རྩ་བཞིའི་(ལྔའི་) གདམས་པ་འབུལ་བས། ཐུགས་ལ་ཉེ་བར་བཞག་པར་ཞུའི་ཨང་། ། ། །༈དང་པོ་གཅིག་གསུམ་གསུམ་གྱི་གདམས་པ་ནི། གོ་ཆོད་ན་མི་གཅིག་གིས་ཆོགབློ་གཏད་ཐུབ་ན་གྲོགས་གཅིག་གིས་ཆོགརང་རྒྱུད་གྲོལ་ན་ཆོས་གཅིག་གིས་ཆོག་གོ། གཉིས་པ། གཉིས་གསུམ་དྲུག་གི་གདམས་པ་ནི། དད་པ་དང་ཤེས་རབ། དམ་ཚིག་དང་སྡོམ་པ། ངོ་ཚ་དང་ཁྲེལ་ཡོད། ཟུང་གསུམ་ཡ་བ་དྲུག་པོ་དེས་རྟག་ཏུ་གནས་པར་བྱའོ། ། གསུམ་པ། གསུམ་གསུམ་དགུའི་གདམས་པ་ནི། དྲང་བརྟན་བསྟུན་དུ་བཏུབ་པའི་བསམ་པ། གྲུང་བདེ་མཐར་ཕྱིན་པའི་སྤྱོད་པ། དགེ་ལེགས་ལུགས་དང་མཐུན་པའི་མཐུན་འཇུག་གོ། བཞི་པ། བཞི་གསུམ་བཅུ་གཉིས་ཀྱི་གདམས་པ་ནི། སྐྱིད་ན་སྐྱིད་ཟུར་གཞན་ལ་མི་གནོད་པ། སྡུག་ན་སྡུག་ཡུས་གཞན་ལ་མི་འགེལ་བ། ལེགས་ན་ལེགས་གོང་བརྒལ་དུ་མ་ཤོར་བ༑ ཉེས་ན་ཉེས་ཤན་མི་ལ་མི་འགེལ་བ་དང་བཞི། བདེན་པ་ཡུས་ཀྱིས་མ་ཁྱེར་བ། མཛངས་པ་འགག་གིས་མ་བསྒྲིབས་པ། སྤྱང་པོ་སྒྲིན་གྱིས་མ་བསླད་པ། དྲུང་པོ་འཐོམས་ཀྱིས་མ་བཅད་པ་དང་བཞིས་གྲོས་ལ་དཔྱད་ལོང་ཡོད་པའོ། ། རང་གཞུང་ལ་འགྱུར་མི་ཚོལ་བ། གཞན་གཞུང་འཕྲུལ་གྱིས་སྐྱོབས་པ། ཕན་པ་ཁྱད་དུ་མི་གསོད་པ། གནོད་ལ་ངན་ལན་མི་འཇལ་བ་དང་བཞིས་གྲོས་གནད་དུ་ཕོག་པར་འགྱུར་བའོ། ། ལྔ་པ། ལྔ་གསུམ་བཅོ་ལྔའི་གདམས་པ་ནི། གཞན་མགོ་འདྲེན་པ་ལ་རང་སྐྱོན་གྱིས་མ་གོས་པ་གཅེས། རང་སྐྱོན་འདོན་པ་ལ་བཟང་འདོད་མེད་པ་གཅེས། བཟང་པོ་དྲང་ལས་བྱུང་བས་ཁ་གཏིང་མེད་པ་གཅེས། དྲང་པོ་རང་འདོད་དང་བྲལ་བ་ལས་བྱུང་བས་མངོན་ཞེན་ཐོང་བ་གཅེས། མངོན་ཞེན་བདག་འཛིན་ལས་བྱུང་བས་རང་རྒྱུད་གྲོལ་བ་གཅེས་ཏེ་ལྔ། གནས་སྐབས་དྲན་པས་ཟིན་པ༑ མཐར་ཐུག་བློ་ཐག་ཆོད་པ། དུས་ཚོད་འཕེན་ལེན་ཤེས་པ། ནང་མགོ་ཕྱིར་ལ་མི་འདོན་པ། ཕྱི་སྐྱོན་ནང་དུ་མི་སྒྲོགས་པ་དང་ལྔ། བཟང་ལན་ངན་གྱིས་མི་འཇལ་བ། བདེན་པ་བརྫུན་གྱིས་མི་གསུབ་པ། དགེ་ལས་སྡིག་གིས་མི་གསུབ་པ། གཞན་གྱི་ཡོན་ཏན་ལ་སྐུར་བ་མི་འདེབས་པ། རང་གི་ཡོན་ཏན་རྒྱལ་མཚན་དུ་མི་འཕྱར་བ་དང་ལྔའོ། ། དྲུག་པ། དྲུག་གསུམ་བཅོ་བརྒྱད་ཀྱི་གདམས་པ་ནི། གཞན་ཆེ་ཕྲག་ཏུ་མི་ཤོང་། རང་ཆེ་བློ་རུ་མི་ཤོང་། ཡུས་ཆེ་རྫུ་རུ་མི་ཤོང་། གྲོས་ཆེ་སྒམ་ལ་མི་ཤོང་། གཉེར་ཆེ་ཁུར་ལ་མི་ཤོང་༑ འགག་ཆེན་ཤེས་རིག་ལ་མི་ཤོང་ན་མི་ཆེན་པོར་མི་འགྱུར་བའི་འགག་དྲུག་གོ། ཉེས་ཀྱང་བཅོས་སུ་བཏུབ་པ། ཕམ་ཡང་འབབ་ས་ཡོད་པ། མེད་ཀྱང་བཙལ་དུ་རྙེད་པ། བསགས་པ་བྱུར་དུ་མི་ཡོང་བ། བསྟེན་པ་དགྲ་རུ་མི་ལྡང་བ། ཕན་འདོགས་གནོད་པར་མི་འགྱུར་བ་དང་དྲུག་མེད་ན་འཕྲུས་ཆེ་བར་མི་འགྱུར་ཏེ། འགག་ལ་ག་༵༷པའི་འགག་དྲུག་གོ། མི་རྒོད་དགྲ་རུ་བལྟས་ན་བལྟས་པ་རང་གི་དགྲ་མི་ལྡང་བ། བློ་རྒོད་ལག་ཏུ་བླངས་པ་རང་ལ་འགྱོད་པ་མི་ལེན་པ། ཁྱོ་སྟེས་ལྡང་རྒོད་གཉེན་དང་མི་མི་གོ་ཆོད་ངན་མཐའ་ལ་མི་འདོན་བསྡོ་བ། ཁྱི་རྒོད་བཙན་གྱིས་མ་ཁྱེར་བ། གཡག་རྒོད་མི་རྒོད་འོག་ཏུ་མི་གཞུག་པ་སྦྲ་འདབས་མི་བཞུག་པ། རྟ་རྒོད་ཡོན་ཏན་དོན་མེད་དུ་མི་འདོན་པ་རོང་ལ་མི་བསྐུལ་བ་དང་དྲུག་བཅོ་བརྒྱད་མེད་ན། བག་དང་མི་ལྡན་པས་ཕོག་ཐུག་འབྱུང་བའི་གེགས་སོ། ། བདུན་པ། བདུན་གསུམ་ཉི་ཤུ་རྩ་གཅིག་གི་གདམས་པ་ནི། མཛངས་ཀྱི་ངག་བསྙེན། མཁས་ལ་བློ་བསྡུར། རང་ཕམ་རང་གིས་ལོང་། ཤ་ཚ་དགྲ་ལ་ཡང་མ་བཏང་། གཏམ་བརླང་པོ་ཕ་ལ་ཡང་མ་སྨྲ། སྤྱོད་པ་བརླང་པོ་ཁྱི་ལ་ཡང་མ་བྱེད། མདུན་གྲོས་བརླིང་པོ་འདྲེ་ལ་ཡང་མི་ཤོམ་པ་དང་བདུན་ནི། ཕྱིས་འགྱོད་པར་མི་འགྱུར་བའི་གྲོས་བདུན་ནོ༑ ༑གཞན་མཚང་འདྲུ་ལ་དགའ་ན་འཁོར་མཚང་རང་ལ་གནོད། གྲོས་གསར་བྱེད་ལ་བརྩོན་ན་བརྩོན་བདུད་རང་ལ་འབབ། གྲོས་ངན་ཤོམ་ལ་དགའ་ན། ཤོམ་མཁན་རང་བཏབ་འབུབ། ཟང་ཟིང་ནོར་ལ་དགའ་ན་བར་ཆད་བདུད་ཀྱིས་འཛིན། ཁེངས་གྲགས་གཡེང་བས་བྲིད་ན་མི་ཚེ་སྟོང་པར་སྐྱེལ༑ ཡུལ་གྱི་གནས་ལ་ཞེན་ན་གཟུང་འཛིན་སྒྲོག་གིས་འཆིང། དོན་མེད་གྲོགས་ལ་དགའ་ན་རང་མགོ་རང་གིས་འཚོག་སྟེ། བདུན་པོ་འདི་དག་ནི་མཐར་འགྱོད་པར་འགྱུར་བའི་གྲོས་བདུན་ནོ། ། ངེས་པར་ངོ་ཤེས་ཀྱང་ཉན་སྙིང་མི་འདོད་པ། དམན་པར་སྐྱོན་ཚོར་ཡང་བཤོལ་སྙིང་མི་འདོད་པ། དུག་ཏུ་ངོ་ཤེས་ཀྱང་མི་གནོད་དུ་རེ། སྨན་དུ་ངོ་ཤེས་ཀྱང་མི་ཕན་གྱི་དོགས། དགྲ་རུ་ངོ་ཤེས་ཀྱང་འབྲོས་མ་ནུས། ཆོས་སུ་ངོ་ཤེས་ཀྱང་ཟུར་ལ་ལུས། ཆོས་མིན་དུ་ངོ་ཤེས་ཀྱང་བྲིད་ཡངས་ལ་ལུས། བདུན་པོ་འདི་དག་ནི་ཟློག་ཐབས་མེད་པའི་གྲོས་ཉེས་འབྱུང་བའི་གནས་བདུན་ནོ། ། བརྒྱད་པ། བརྒྱད་གསུམ་ཉི་ཤུ་རྩ་བཞིའི་གདམས་ངག་ལ། གཡང་འབྱུང་བའི་རྫས་བརྒྱད༑ བྱུར་འཁོར་བའི་དུས་བརྒྱད། བྱུར་མ་གཡང་གི་ས་བརྒྱད་དོ། ། དང་པོ་གཡང་འབྱུང་བའི་རྫས་བརྒྱད་ནི། གོ་ཆོད་འཁོར་དུ་བསྟེན་ན་གཡང་འབྱུང་། དྲག་པོ་བཤེས་སུ་བསྟེན་ན་གཡང་འབྱུང་། ཚོད་ཅན་གྲོས་སུ་བསྟེན་ན་གཡང་འབྱུང་། གནག་ཅན་ལ་ཕན་བཏགས་ན་གཡང་འབྱུང་། ཤེས་རིག་ཅན་ལ་བློ་གཏད་ན་གཡང་འབྱུང་། ཡ་རབས་རྣམས་ཀྱི་ཐུགས་ཟིན་ན་གཡང་འབྱུང་། ། བཟང་པོ་སྤྱོད་ངན་གྱིས་མ་བསླད་ན་གཡང་འབྱུང་ངེས་སོ། ། (འདིའི་ནང་གཅིག་ཆད། )བྱུར་འཁོར་བའི་དུས་བརྒྱད་ནི། རང་ལ་རང་གིས་ཐོང་(མཐོང་)ན་བྱུར་འཁོར། མཚང་ཅན་བློ་སྣ་མང་ན་བྱུར་འཁོར། དབུལ་པོ་ཚོང་སྐྱོང་མང་ན་བྱུར་འཁོར། དྲག་པོ་ཚོད་མ་ཟིན་ན་བྱུར་འཁོར༑ ཕྱུག་པོ་དོས་དྲག་ན་བྱུར་འཁོར། མཁས་པ་རློམས་ཆེས་ན་བྱུར་འཁོར༑ བཙུན་པོ་བཟང་འདོད་ཆེས་ན་བྱུར་འཁོར། གྲུང་པོ་གྲུང་སྙེམས་ཆེས་ན་བྱུར་འཁོར་(རོ)། ། བྱུར་མ་གཡང་གི་ས་བརྒྱད་ནི། ཡུལ་ངད་ཅན་བྱུར་མ་གཡང་གི་ས། ནོར་སྡིག་ཅན་བྱུར་མ་གཡང་གི་ས། གྲོགས་མཛེས་མ་བྱུར་མ་གཡང་གི་ས། ཕ་ཚན་ཆེ་ན་བྱུར་མ་གཡང་གི་ས། རང་མགོ་འཚོ་མ་ཤེས་ན་བྱུར་མ་གཡང་གི་ས། ཡོན་ཏན་སྐྱོང་མ་ཤེས་ན་བྱུར་མ་གཡང་གི་ས༑ འབངས་སྒོ་དྲག་སྐྱོང་མ་ཤེས་ན་བྱུར་མ་གཡང་གི་ས། ཇོ་བོ་ངན་པ་བསྟེན་མ་ཤེས་ན་བྱུར་མ་གཡང་གི་སའོ། ། དགུ་པ། དགུ་གསུམ་ཉི་ཤུ་རྩ་བ